Kabbinèt-Balkenende II

't Kabbinèt-Balkenende II waor e kabbinèt vaan Nederland vaan 27 mei 2003 tot 7 juli 2006. 't kabbinèt waor gebaseerd op 'n coalitie vaan CDA, VVD en D'66, die same 78 (44+28+6) zetele had. 't kabbinèt traod aon op 27 mei 2003, es gevolg vaan de door de val vaan 't kabbinèt-Balkenende I vervreugde verkezinge op 22 januari datzelfde jaor. De formatie doorde 125 daog en is daomèt ein vaan de langste oet de historie. Piet Hein Donner speulde in de ganse formatie 'n veurnaom rol. Me heet iers geperbeerd CDA en PvdA aonein te kóppele, wat mislökde.

Anders es 't Kabbinèt-Balkenende I waor de coalitie reejlik stabiel. 't Conservatief-liberaol beleid vaan 't kabbinèt oondervoont evels väöl kritiek vaan linkse kant. In 2005 dreigde 'n crisis wie de Ierste Kamer 't wètsveurstèl tot inveuring vaan 'ne gekoze börgemeister aofwees en D'66 dao-op dreigde oet 't kabinèt te stappe. Ouch leide 't strik vreemdelingebeleid vaan minister Rita Verdonk tot väöl kritiek vaan linkse kant. Oetindelek veel 't kabbinèt op 29 juni 2006 wie D'66 zie vertrouwe drin opzag. Aonleiing waor de zaak euver 't Nederlandersjap vaan Ayaan Hirsi Ali, 'n sleipende kwestie tösse minister Verdonk en dit VVD-lid. De leegte die de val vaan dit kabbinèt achterleet woort provisorisch opgevöld door 't (missionair!) noedkabbinèt Balkenende III, wat steunde op 'n minderheid vaan CDA en VVD allein.

Bezètting
't kabbinèt had 16 ministers, 8 veur 't CDA, 6 veur de VVD en 2 veur D'66, en 10 staotssecretaire.

Ministers
 Jan Peter Balkenende (CDA), Algemein Zake (premier)
 Jaap de Hoop Scheffer (CDA), Boetelandse Zake, op 3 december 2003 aofgetreje veur Ben Bot
 Agnes van Ardenne (CDA), Oontwikkelingssamewèrking
 Piet Hein Donner (CDA), Zjusties
 Rita Verdonk (VVD), Vreemdelingezake en Integratie
 Johan Remkes (VVD), Binnelandse Zake
 Thom de Graaf (D'66), Besteurleke Vernuiing en Keuninkrieksrelaties, op 25 miert 2005 aofgetreje; opgevolg per 31 miert 2005 door Alexander Pechtold
 Maria van der Hoeven (CDA), Oonderwies, Cultuur en Weitesjap
 Gerrit Zalm (VVD), Financië (vice-premier)
 Henk Kamp (VVD), Defensie
 Sybilla Dekker (VVD), Volkshoesvesting, Ruumdeleke Ordening en Miljeubehier
 Karla Peijs (CDA), Verkier en Waterstaot
 Laurens Jan Brinkhorst (D'66), Economische Zake (vice-premier)
 Cees Veerman (CDA), Landbouw, Natuurbehier en Vèsserij; sinds 1 juli 2003 Landbouw, Natuur en Voodselkwaliteit
 Aart Jan de Geus (CDA), Sociaol Zake en Wèrkgelegeheid
 Hans Hoogervorst (VVD), Volksgezoondheid, Welzien en Sport

Staotssecretaire
 Atzo Nicolaï, (VVD), Europees Zake
 Annete Nijs (VVD), Onderwies, aofgetreje (9 juni 2004) en opgevolg door Mark Rutte (17 juni 2004)
 Medy van der Laan (D'66), Cultuur en ICT
 Joop Wijn (CDA), Financië
 Cees van de Knaap (CDA), Defensie
 Pieter van Geel (CDA), Volkshoesvesting, Ruumdeleke Ordening en Miljeubehier
 Melanie Schultz van Hagen, Verkier en Waterstaot
 Karien van Gennip (CDA), Economische Zake
 Mark Rutte (VVD), Sociaol Zake en Werkgelegeheid, op 17 juni 2004 opgevolg door Henk van Hoof
 Clémence Ross van Dorp (CDA), Volksgezoondheid, Welzien en Sport

Beleid
't Kabbinèt-Balkenende II kinmèrkde ziech euver 't algemein door 'ne conservatieve stiel vaan regere. 't Motto luide Meedoen, meer werk, minder regels en is dus oonder mie gespits op deregulering. Door mager financieel rizzeltaote voolt me ziech genoedzaak ingriepend te bezuinege en daobij ouch in te griepe in de oetkieringe en versjeie pensioensregelinge. Later in de kabbinètsperiood woort de financieel situatie beter en hoofde d'r minder bezuineg te weure. Dit brach e paar groete demonstraties teweeg. Ouch 't feit tot de regering d'n oorlog tegen Irak steunde heet ze väöl kritiek opgeleverd. Aanderzijds wieze väöl lui drop tot dit kabbinèt 'n relatief politieke stabiliteit gebrach heet, nao 't oonrösteg jaor vaan 't kabbinèt-Balkenende I.

Balkenende II